18.9.2023
EL
Επίσημη Εφημερίδα της Ευρωπαϊκής Ένωσης
L 229/27
Άρθρο 14 Ανοιχτά χυτήρια της ΕΕ 1.
Τα ανοιχτά χυτήρια της ΕΕ είναι πρωτοποριακές εγκαταστάσεις για την κατασκευή ημιαγωγών στην Ένωση, οι οποίες προσφέρουν παραγωγική δυναμικότητα σε μη συνδεόμενες επιχειρήσεις και, ως εκ τούτου, συμβάλλουν στην ασφάλεια του εφοδιασμού για την εσωτερική αγορά και στην ανθεκτικότητα του οικοσυστήματος ημιαγωγών της Ένωσης και, επιπλέον, μπορούν, κατά περίπτωση να συμβάλουν στην ασφάλεια των παγκόσμιων εφοδιαστικών αλυσίδων των ημιαγωγών.
2. Κατά τον χρόνο υποβολής αίτησης σύμφωνα με το άρθρο 15 παράγραφος 1, τα ανοιχτά χυτήρια της ΕΕ απαιτείται να υπάγονται στην κατηγορία των πρωτοποριακών εγκαταστάσεων.
3.
Ένα ανοιχτό χυτήριο της ΕΕ πληροί τις ακόλουθες απαιτήσεις:
α) η δημιουργία του έχει σαφή θετικό αντίκτυπο, με δευτερογενείς επιδράσεις πέραν της επιχείρησης ή του οικείου κράτους μέλους, στην αξιακή αλυσίδα των ημιαγωγών της Ένωσης μεσο-μακροπρόθεσμα ώστε να διασφαλίζεται η ασφάλεια του εφοδιασμού και η ανθεκτικότητα του οικοσυστήματος ημιαγωγών, συμπεριλαμβανομένης της ανάπτυξης νεοφυών επιχειρήσεων και ΜΜΕ, συμβάλλοντας παράλληλα στην πράσινη και την ψηφιακή μετάβαση της Ένωσης, λαμβανομένου ιδίως υπόψη του βαθμού στον οποίο προσφέρει παραγωγική δυναμικότητα εμπρόσθιου ή οπίσθιου άκρου, ή αμφότερων, σε επιχειρήσεις που δεν συνδέονται με την εγκατάσταση, εάν υπάρχει επαρκής ζήτηση· β) εγγυάται ότι δεν υπόκειται σε εξωεδαφική εφαρμογή υποχρεώσεων παροχής δημόσιας υπηρεσίας τρίτων χωρών κατά τρόπο που ενδέχεται να υπονομεύσει την ικανότητα της επιχείρησης να συμμορφωθεί με τις υποχρεώσεις που ορίζονται στο άρθρο 26 παράγραφος 1 και δεσμεύεται να ενημερώνει την Επιτροπή όταν προκύπτει τέτοια υποχρέωση· γ) επενδύει εντός της Ένωσης σε συνεχή καινοτομία με σκοπό την επίτευξη απτής προόδου στην τεχνολογία ημιαγωγών ή την προετοιμασία τεχνολογιών επόμενης γενιάς· δ) στηρίζει τη δεξαμενή ταλέντων της Ένωσης με την ανάπτυξη και εφαρμογή της εκπαίδευσης και της κατάρτισης σε δεξιότητες και με την αύξηση της δεξαμενής ειδικευμένου εργατικού δυναμικού με προσόντα.
4. Όταν ένα ανοιχτό χυτήριο της ΕΕ προσφέρει παραγωγική δυναμικότητα σε επιχειρήσεις που δεν συνδέονται με τον φορέα εκμετάλλευσης της εγκατάστασης, καθιερώνει και διατηρεί κατάλληλο και αποτελεσματικό λειτουργικό διαχωρισμό των διεργασιών σχεδιασμού και κατασκευής, ώστε να διασφαλίζεται η προστασία των πληροφοριών που αποκτώνται σε κάθε στάδιο. 5.
Για τους σκοπούς της συνεχούς καινοτομίας σύμφωνα με την παράγραφο 3 στοιχείο γ) του παρόντος άρθρου, τα ανοιχτά χυτήρια της ΕΕ έχουν προτιμησιακή πρόσβαση στις πιλοτικές γραμμές που δημιουργούνται σύμφωνα με το άρθρο 5 στοιχείο β).
Κάθε τέτοια προτιμησιακή πρόσβαση δεν αποκλείει ούτε αποτρέπει την αποτελεσματική πρόσβαση υπό δίκαιους όρους στις πιλοτικές γραμμές για άλλες ενδιαφερόμενες επιχειρήσεις, ιδίως νεοφυείς και MME.
Άρθρο 15 Αίτηση για χορήγηση καθεστώτος ολοκληρωμένων εγκαταστάσεων παραγωγής ή ανοιχτού χυτηρίου της ΕΕ 1.
Οποιαδήποτε επιχείρηση ή οποιαδήποτε κοινοπραξία επιχειρήσεων μπορεί να υποβάλει αίτηση στην Επιτροπή για τη χορήγηση σε ένα έργο του καθεστώτος της ολοκληρωμένης εγκατάστασης παραγωγής ή του ανοιχτού χυτηρίου της ΕΕ. 2.
Η Επιτροπή, λαμβάνοντας υπόψη τις απόψεις του ευρωπαϊκού συμβουλίου για τους ημιαγωγούς, αξιολογεί την αίτηση μέσω δίκαιης και διαφανούς διαδικασίας με βάση τα ακόλουθα στοιχεία: α) τη συμμόρφωση με τα κριτήρια που ορίζονται στο άρθρο 13 παράγραφος 2 ή στο άρθρο 14 παράγραφος 2 αντίστοιχα και τη δέσμευση για συμμόρφωση με το άρθρο 13 παράγραφος 3 ή το άρθρο 14 παράγραφος 3, αντίστοιχα· β) το επιχειρηματικό σχέδιο για την αξιολόγηση της οικονομικής και της τεχνικής βιωσιμότητας του έργου, λαμβάνοντας υπόψη τη συνολική του διάρκεια ζωής, συμπεριλαμβανομένων των πληροφοριών σχετικά με τυχόν σχεδιαζόμενη δημόσια στήριξη· γ) την αποδεδειγμένη εμπειρία του αιτούντος στην εγκατάσταση και λειτουργία τέτοιων εγκαταστάσεων·